दो शराब दुकानों पर बदमाशाें का धावा, 25 हजार लूटे, फायरिंग
अलवर| हनुमानसर्किल के पास सोमवार रात करीब पौने आठ बजे बिना नंबर की सिल्वर कलर की कार में आए 4-5 बदमाशों ने दो शराब ठेकों पर फायरिंग की और एक शराब ठेके से 25 हजार रुपए लूट ले गए। दूसरे ठेके पर कार्यरत कर्मचारियों ने बदमाशों पर शराब की बोतलें फेंकीं, तो बदमाश भाग खड़े हुए। बदमाशों ने लाठी पिस्टल के बट से हमला कर एक सेल्समैन को घायल कर दिया। बदमाशों द्वारा की गई फायरिंग से इलाके में अफरा तफरी मच गई। इधर पुलिस फायरिंग की घटना से इनकार कर रही है।
झंकार होटल के पास फुस काॅलोनी में अंग्रेजी शराब के दो ठेके हैं। सोमवार रात करीब पौने आठ बजे सिल्वर कलर की कार में आए बदमाशों ने अंग्रेजी शराब के ठेका नंबर दो पर बैठे सेल्समैन मामन सिंह को हथियार दिखाकर धमकाया और कैश मांगा। कैश नहीं देने पर एक बदमाश ने हवा में फायर किया। इसी दौरान मामन सिंह ने एक बदमाश का हाथ पकड़ने का प्रयास किया, तो दूसरे बदमाश ने उसके कंधे पर लाठी से वार कर दिया। बदमाश ने मामन के हाथ पर पिस्टल के बट से भी हमला किया। इससे मामन सिंह घायल हो गया। इस बीच दुकान के अंदर मौजूद अन्य कर्मचारियों ने बदमाशों पर शराब बीयर की बोतलें फेंकना शुरू कर दीं। इससे बदमाश भाग गए। बदमाशों ने 5 से 7 राउंड फायर किए। शेष| पेज 14
इसकेबाद बदमाशों ने पड़ोस में स्थित दूसरे ठेके के सेल्समैन किशनलाल से 25 हजार रुपए लूट लिए। किशनलाल ने बताया कि गल्ले में इतनी ही रकम थी। लूटपाट के बाद बदमाश मेगा हाईवे से होते हुए राजगढ़ की ओर भाग गए। घटना का पता लगने के बाद पुलिस मौके पर पहुंची। जिलेभर में नाकेबंदी करा दी गई। देर रात तक बदमाशों का सुराग नहीं लगा था।
20 से 30 साल की उम्र के थे बदमाश
शराब ठेके पर कार्यरत गार्ड शहजाद खान ने बताया कि बदमाशों की उम्र 20 से 30 साल के बीच थी। उन्होंने चेहरे को कपड़े से ढंका हुआ था। सेल्समैन मामन सिंह ने बताया कि बदमाश कार को शराब ठेके के पास खड़ी करके आए थे। कार बिना नंबर की थी। घटना से 10-15 मिनट पहले ही पुलिस गाड़ी वारदात वाले स्थान से गुजरी थी।
बदमाशों की कार का शीशा टूटा
लूटपाट के दौरान शराब ठेकों पर कार्यरत कर्मचारियों द्वारा बचाव में फेंकी गई बोतलों से बदमाशों की कार का शीशा टूट गया। गार्ड शहजाद खान का कहना है कि बदमाश करीब 10 मिनट तक यहां रुके। सेल्समैन किशनलाल का कहना था कि पुलिस को कारतूस का खोल सौंपा गया है जबकि एनईबी थाना प्रभारी देवेंद्र प्रताप का कहना है कि किसी भी सेल्समैन ने उन्हें कारतूस का खोल नहीं सौंपा है।
वर्जन
कार में सवार होकर आए बदमाशों ने झंकार होटल के पास स्थित दो शराब ठेकों के सेल्समैनोंं से मारपीट की है। शाम सात बजे ही ज्यादातर कैश जमा करा दिया गया था। दुकान पर ज्यादा कैश नहीं था। बदमाशों की तलाश की जा रही है। लाठी से हमले में एक सेल्समैन के चोट आई है। फायरिंग हुई या नहीं, इस बारे में कुछ नहीं कहा सकता है।
- देवेंद्र प्रताप थाना अधिकारी, एनईबी
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva mar_Deva